Philadelphian taidemuseo

**Philadelphian taidemuseo** on Yhdysvaltain suurimpia taidemuseoita. Sen päärakennus sijaitsee Benjamin Franklin Parkwayn varrella Philadelphiassa, mutta siihen kuuluu lisäksi Rodin-museo ja Perelman Building.

## Historia
Philadelphian taidemuseo sai alkunsa Philadelphian maailmannäyttelystä vuonna 1876. Se sijaitsi alkujaan Memorial Hallissa, joka oli rakennettu maailmannäyttelyn taidenäyttelyä varten. Ensimmäisten vuosikymmenten aikana pääosa museon esineistä oli teollisuustuotteita, mutta jonkin verran oli myös koriste- ja taide-esineitä, kuten eurooppalaista keramiikkaa.

Museo julkaisi 1900-luvun alussa ensimmäisen kokoelmaoppaansa ja käynnisti koulutusohjelman. Pian alkoi myös uuden päärakennuksen suunnittelu. Uuden päärakennuksen suunnitteli arkkitehti Julian Abele, joka otti mallia antiikin kreikkalaisista temppeleistä. Museo avattiin vuonna 1928. Museo teki seuraavana vuonna uuden kävijäennätyksensä, kun siellä vieraili yli miljoona ihmistä. J. Stogdell Stokes oli museon johtajana, kun Yhdysvaltoihin iski 1930-luvun lama. Stokesin taidokkaan markkinoinnin ansiosta museo selvisi lamasta kuitenkin hyvin.

Museon kokoelmat kasvoivat merkittävästi 1940-luvulla, sillä se sai huomattavasti lahjoituksia, kuten John D. McIlhennyn ja George Grey Barnardin kokoelman. Seuraavalla vuosikymmenellä museon kokoelmat kasvoivat entisestään, ja museo sai vuonna 1956 ruhtinatar Grace Kellyn hääpuvun.

Rakennuksen ja kokoelman entisöinti olivat 1960-luvulla museon teemoja. Samalla kokoelmat kasvoivat muun muassa 71:llä muotoilija Elsa Schiaparellin luomuksella ja Marcel Duchampin teoksella *Étant donnés*. Entisöintityöt jatkuivat edelleen seuraavallakin vuosikymmenellä, ja museo valmistautui juuri parahiksi museon omiin 100-vuotis- ja Yhdysvaltain 200-vuotisjuhliin. 1980-luvulla museon hankintoja olivat Edgar Degas’n *Kylvyn jälkeen* ja Cy Twomblyn *Fifty Days at Iliam*. Museossa tehtiin 1990-luvulla monia teknisiä uudistuksia, jolloin monet toiminnoista tietokoneistettiin ja samalla kehitettiin monia energiansäästömenetelmiä.

## Kokoelmat
Museossa on yli 227&nbsp;000 esineen taidekokoelma, ja sen yhdysvaltalaisen taiteen kokoelma on maan parhaita. Lisäksi sen kokoelmiin kuuluu erityisesti merkittäviä töitä renessanssin taiteesta, impressionismista ja nykytaiteesta. Tunnettuja yksittäisiä taide-esineitä ovat Rogier van der Weydenin alttarikaappi, Paul Cézannen *[[Kylpijät (Cézanne)|Kylpijät]]* ja Duchampin *[[Poikamiesten alastomaksi riisuma morsian]]*.

Museon kokoelmat on jaettu kahdeksan eri osaston alaisuuteen. Osastot ovat yhdysvaltalainen taide, Itä-Aasian taide, 1900-lukua edeltävä eurooppalainen maalaustaide, moderni- ja nykytaide, vaatteet ja tekstiilit, eurooppalainen sisustus- ja kuvanveistotaide, Intian ja Himalajan taide sekä printit, piirrokset ja valokuvat.

## Kuvia

Tiedosto:Philadelphia Museum of Art Main Building, June 18th, 2022.jpg|Museon edustalla on George Washingtonin muistomerkki vuodelta 1897. 
Tiedosto:Rocky Balboa sneaker imprints at top of Rocky Steps.jpg|Laatta muistuttaa *[[Rocky]]*-elokuvan kohtauksesta, joka kuvattiin museolla.
Tiedosto:Philadelphia October 2017 17 (Philadelphia Museum of Art).jpg|Elokuvassa esiintyneet portaat ovat yksi Philadelphian suosituimmista turistikohteista.
Tiedosto:Aerial view of Philadelphia Museum of Art - 01.jpg|Ilmakuva (1966)
Tiedosto:Paul Cézanne, French - The Large Bathers - Google Art Project.jpg|Cézannen *Kylpijät*-maalaus, joka kuuluu museon kokoelmiin.
Tiedosto:Pierre-Auguste Renoir, French - The Large Bathers - Google Art Project.jpg|Renoirin kylpijäaiheinen maalaus
Tiedosto:Edgar degas, dopo il bagno (donna che si asciuga), 1896 ca..JPG|Degas'n *Kylvyn jälkeen.*


## Lähteet

## Aiheesta muualla

*Museon kotisivut